b'\n_START_ARTICLE_\nMotorola 68008\n_START_PARAGRAPH_\nMotorola 68008 yra Motorola gamintas 8/16/32 bit\xc5\xb3 mikroprocesorius. \xc5\xa0is procesorius yra Motorola 68000 modelio atmaina su suma\xc5\xbeinta 8 bit\xc5\xb3 i\xc5\xa1orine duomen\xc5\xb3 magistrale ir siauresne adreso magistrale._NEWLINE_Originalus 68000 modelio procesorius (pristatytas 1979 metais) tur\xc4\x97jo 24 bit\xc5\xb3 adreso ir 16 bit\xc5\xb3 duomen\xc5\xb3 magistrales. D\xc4\x97l \xc5\xa1i\xc5\xb3 santykinai pla\xc4\x8di\xc5\xb3 magistrali\xc5\xb3 buvo sunku projektuoti \xc5\xbeemos kainos sistemas, kuriose b\xc5\xabt\xc5\xb3 naudojamas 68000 procesorius. Elektronini\xc5\xb3 plok\xc5\xa1\xc4\x8di\xc5\xb3 schemos i\xc5\xa1d\xc4\x97stymas buvo sud\xc4\x97tingas ir reikalavo daug papildomos elektronikos. 16 bit\xc5\xb3 duomen\xc5\xb3 magistral\xc4\x97 taip pat reikalavo dvigubai daugiau atminties moduli\xc5\xb3 negu 8 bit\xc5\xb3 magistral\xc4\x97._NEWLINE_68008 buvo pristatytas 1982 metais ir buvo suprojektuotas dirbti \xc5\xbeemos kainos 8 bit\xc5\xb3 atmint\xc4\xaf naudojan\xc4\x8diose sistemose. D\xc4\x97l siauresn\xc4\x97s duomen\xc5\xb3 magistral\xc4\x97s jis buvo dvigubai l\xc4\x97tesnis u\xc5\xbe tokio paties taktinio da\xc5\xbenio 68000 procesori\xc5\xb3, ta\xc4\x8diau d\xc4\x97l 32 bit\xc5\xb3 vidin\xc4\x97s architekt\xc5\xabros jis buvo greitesnis u\xc5\xbe konkuruojan\xc4\x8dius 8 bit\xc5\xb3 mikroprocesorius. I\xc5\xa1skyrus siauresnes duomen\xc5\xb3 ir adreso magistrales, 68008 veik\xc4\x97 identi\xc5\xa1kai 68000 procesoriui ir tur\xc4\x97jo toki\xc4\x85 pa\xc4\x8di\xc4\x85 vidin\xc4\x99 strukt\xc5\xabr\xc4\x85 ir mikroarchitekt\xc5\xabr\xc4\x85._NEWLINE_68008 lustas tur\xc4\x97jo 70000 tranzistori\xc5\xb3, veik\xc4\x97 8 arba 10 MHz da\xc5\xbeniu. Taip pat buvo gaminamos dvi skirtingos lusto versijos. Pradin\xc4\x97 versija naudojo 48 kojeli\xc5\xb3 DIP korpus\xc4\x85 ir 20 bit\xc5\xb3 adreso magistral\xc4\x99, leidusi\xc4\x85 adresuoti iki 1 megabaito atminties. V\xc4\x97lesn\xc4\x97 versija tur\xc4\x97jo 52 ki\xc5\xa1tuk\xc5\xb3 PLCC korpus\xc4\x85 ir 22 bit\xc5\xb3 adreso magistral\xc4\x99, kuri gal\xc4\x97jo adresuoti iki 4 MB atminties._NEWLINE_Nedaug kompiuterini\xc5\xb3 sistem\xc5\xb3 naudojo 68008 procesori\xc5\xb3, Sinclair QL asmeninis kompiuteris yra labiausiai \xc5\xbeinomas i\xc5\xa1 j\xc5\xb3. Ta\xc4\x8diau 68008 modelis buvo populiarus \xc4\xafterptin\xc4\x97se sistemose._NEWLINE_Motorola 68008 mikroprocesoriaus gamyb\xc4\x85 nutrauk\xc4\x97 1996 metais.'